પૂર્વોત્તર ભારત ભારતની ભૌગોલિક તેમજ સાંસ્કૃતિક વિવિધતામાં પણ એકતાનું એક અનુપમ ઉદાહરણ છે અને આ વિવિધતા અહીંના પ્રાકૃતિક સૌંદર્ય અને જનજીવનમાં સહજપથી દૃષ્ટિગોચર થાય છે. પૂર્વોત્તરનો આ ભાગ ૧૯૪૭ સુધી અખંડ અસમપ્રદેશ હતો તે સમયાંતરે સાત બહેનો અને હવે અષ્ટલક્ષ્મી એટલે કે, અસમ, અરુણાચલ પ્રદેશ, મણિપુર, મેઘાલય, મિઝોરમ, નાગાલેન્ડ, ત્રિપુરા અને સિક્કિમ તરીકે ઓળખાય છે. ઉત્તર પશ્ર્ચિમથી અનેક જાતિઓ હિંદુકુશ માર્ગે ભારત આવી અને અહીંના જીવનમાં સમરસ બની ગઈ. આ જનજાતિઓનો ઉલ્લેખ રામાયણ, મહાભારત અને ભાગવત, પુરાણકાળમાં પણ જોવા મળે છે. વિશિષ્ટ ભૌગોલિક રચનાને કારણે તેણે પોતાની બોલી, પોતાના પહેરવેશ, રીત-રિવાજો અને પરંપરાઓને પણ જાળવી રાખી છે. પૂર્વોત્તરનો ઇતિહાસ હંમેશાથી પરકીય આક્રમણો સાથે સતત સંઘર્ષ અને વિજયનો રહ્યો છે. ૧૩મી સદીથી ૧૮મી સદી સુધી પઠાણો અને મુગલો દ્વારા સતત આક્રમણો થતાં રહ્યાં, પરંતુ આ વિસ્તાર ક્યારેય તેમના આધિપત્ય હેઠળ આવી શક્યો નથી.